Di Panish dem dehnself nehn lef moch muo dan fyuu wod laik pasiero frahn pasajero ahn eskobiich frahn escabechar. Plies-niem laik Sivil, hUocho Rayas, Raya Kuoba, Raya Byuuno ahn Puoto Siiko maak dehn paas. Aalduo di Puotigiis neba ruul Jumieka, dehn wehn aal bout Afrika ahn di Kiaribiyan chruu di Migl Pachiz a chried sliev. Fi dem wod pequeno a di harijin fi pikanini ahn aal voerjan a i we fain ina Kriol ahn pijin langwijdem. Wi get gizaada frahn guisado ahn palaava frahn palavra. Buot Panish ahn Puotigiis Juu dem flai kom a Jumieka fi hexkiep di hIngkwizishan ahn som kom frahn Suurinam ahn hada hels paat a di Kiaribiyan tu. Dehn gi wi niem laka Lindo, Liivi, Dacasta, Gyaasha ahn Agilar.